**Ministru kabineta rīkojuma projekta**

**“Par valsts kapitāla daļu turētāju sabiedrībā ar ierobežotu atbildību “Sporta centrs “Mežaparks””” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Likuma “Par valsts un pašvaldību kapitāla daļām un kapitālsabiedrībām” 10.panta pirmās daļas 1.punkts.
2. Ministru kabineta 2013.gada 11.jūnija sēdes protokollēmuma (prot.Nr.34 37.§) 2.punktā dotā uzdevuma izpilde.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Sabiedrība ar ierobežotu atbildību “Sporta centrs “Mežaparks”” (turpmāk – Kapitālsabiedrība) ir reģistrēta komercreģistrā ar vienoto reģistrācijas Nr.40003044327. Kapitālsabiedrības parakstītā un apmaksātā pamatkapitāla lielums ir 10 966 849 lati, ko veido 10 966 849 kapitāla daļas (vienas kapitāla daļas nominālvērtība ir 1 lats). Kapitālsabiedrības kapitāla daļu turētāji ir (1) Izglītības un zinātnes ministrija (turpmāk – IZM), kurai pieder 10 966 749 kapitāla daļas jeb 99,999% un (2) biedrība “Latvijas Olimpiskā komiteja” (vienotais reģistrācijas Nr.40003044327) (turpmāk – LOK), kurai pieder 100 kapitāla daļas jeb 0,001%. Tādejādi Kapitālsabiedrība atrodas valsts izšķirošajā ietekmē. Kapitālsabiedrības pamatkapitālā ir ieguldīts nekustamais īpašums (nekustamā īpašuma kadastra Nr. 0100 084 0175) Roberta Feldmaņa ielā 11, Rīgā, kas sastāv no zemes vienības 40565 m2 platībā (zemes vienības kadastra apzīmējums 0100 084 0175) un septiņām būvēm (būvju kadastra apzīmējumi 0100 084 0175 008, 0100 084 0175 011, 0100 084 0175 001, 0100 084 0175 006, 0100 084 0175 007, 0100 084 0175 018 un 0100 084 0175 002) (turpmāk kopā –Sporta centrs “Mežaparks”). Minētais nekustamais īpašums ir ierakstīts Rīgas pilsētas zemesgrāmatas nodalījumā Nr.24583 uz Kapitālsabiedrības vārda. Ar Ministru kabineta 2010.gada 30.decembra rīkojumu Nr.771 Sporta centram “Mežaparks” ir piešķirts nacionālās sporta bāzes statuss. Kapitālsabiedrība 2013.gadu noslēdza ar zaudējumiem 22 022 latu (31 334,48 *euro*) apmērā. Kapitālsabiedrība zaudējumus izskaidro ar ēku nolietojumu, kā arī veiktajiem ieguldījumiem, lai nodrošinātu sporta centra darbību (inženiertīklu remonts un avāriju novēršana, teritorijas labiekārtojums un ceļu seguma remonts, kā arī telpu kosmētiskais remonts.  2014.gada valsts budžeta projekta izstrādes procesā tika aktualizēts jautājums par Latvijas Nacionālā valsts sporta centra “Mežaparks” rekonstrukcijas projekta (turpmāk – Projekts) īstenošanai IZM valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” paredzētajām valsts budžeta ilgtermiņa saistībām, jo Projekta īstenošana ar Ministru kabineta lēmumu iepriekš tika apturēta, kā rezultātā LOK izsniegtais valsts galvotais aizdevums netika izmantots un attiecīgi arī LOK izsniegtais valsts galvojums nebija spēkā. Valsts budžeta līdzekļu piešķiršana LOK spēkā neesoša valsts galvotā aizdevuma atmaksai nebija pieļaujama, tādēļ steidzami bija jāmeklē risinājumi šo līdzekļu pārdalei. Situācijā, kad valstij nepietiek budžeta līdzekļi, lai nepieciešamā apjomā veiktu investīcijas sporta infrastruktūras attīstībā, atkārtoti izvērtējot lietderību apjomīgu valsts budžeta līdzekļu novirzīšanai jauna sporta kompleksa būvniecībai, kā arī, apzinoties nepieciešamību īstenot citus jau uzsāktus valsts nozīmes sporta infrastruktūras attīstības projektus, Ministru kabinets pieņēma lēmumu (Ministru kabineta 2013.gada 4.novembra rīkojums Nr.522 “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali”) atteikties no Projekta īstenošanas un veikt Projekta īstenošanai paredzēto valsts budžeta ilgtermiņa saistību pārdali citiem valsts nozīmes sporta infrastruktūras attīstības projektiem. Lēmumam par iepriekšminēto finanšu līdzekļu pārdali ir ietekme uz vairāku gadu valsts budžeta izdevumiem (kas ietverts arī likumā “Par vidēja termiņa budžeta ietvaru 2014., 2015. un 2016.gadam”), kā rezultātā prognozējams, ka vismaz tuvākos trīs gadus finanšu investīcijas Sporta centra “Mežaparks” attīstībā veikt nebūs iespējams. Arī pēc 2016.gada investīciju iespējas no valsts budžeta sporta centra “Mežaparks” attīstībā vērtējamas piesardzīgi, it īpaši ņemot vērā Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) noteiktās prioritātes attiecībā uz bērnu un jauniešu sporta un tautas sporta attīstību. Tāpat jāņem vērā ierobežotās valsts budžeta finansējuma iespējas sporta būvju celtniecības un rekonstrukcijas vajadzībām kopumā un tas, ka Ministru kabineta līmenī par prioritāru ir atzīta (Ministru kabineta 2014.gada 8.aprīļa sēdes protokollēmuma (prot. Nr.20 31.§) 2.punkts) Daugavas stadiona sagatavošana XXVI Vispārējo latviešu Dziesmu un XVI Deju svētku norises nodrošināšanai, kam būs nepieciešami papildus valsts budžeta līdzekļi. Analizējot patreizējo Kapitālsabiedrības darbību Sporta centra “Mežaparks” pārvaldībā, konstatējams, ka:1. Būtisku Kapitālsabiedrības komercdarbības daļu un attiecīgi arī būtisku daļu no Kapitālsabiedrības neto apgrozījuma (2013.gadā – 34%) veido viesnīcas pakalpojumi.
2. Daļa no nekustamā īpašuma (būve ar kadastra numuru 0100 084 0175 001 un tai piegulošā zemes gabala daļa) līdz 2024.gada 31.decembrim ir nodota nomā LOK [kura savukārt to nodevusi apakšnomā Sabiedrībai ar ierobežotu atbildību “Latvijas Olimpiskā vienība” (turpmāk – LOV)]. Minētais līgums ir reģistrēts arī zemesgrāmatā. Tādejādi Kapitālsabiedrības iespējas brīvi rīkoties ar minēto nekustamā īpašuma daļu ir ierobežotas.
3. Lielu daļu no Kapitālsabiedrības neto apgrozījuma par telpu nomu veido nekustamā īpašuma sastāvā esošo biroju un noliktavu, kā arī nedzīvojamo telpu (piemēram, kafejnīcas) noma. Atsevišķi noslēgtie līgumi ir spēkā līdz 2019.gada 31.decembrim.
4. Nekustamā īpašuma sastāvā ar sportu saistītie nekustamā īpašuma objekti (sporta spēļu zāle, trenažieru zāle, 4 atklātie tenisa laukumi, 2 pludmales volejbola laukumi un burāšanas sportam piemērotā zemes gabala daļa) veido salīdzinoši nelielu daļu no kopējā nekustamā īpašuma sastāva.

  Viesnīcas pakalpojumi, kā arī biroju un noliktavu telpu iznomāšana IZM ieskatā neatbilst Valsts pārvaldes iekārtas likuma 88.panta pirmajā daļā noteiktajiem izņēmuma gadījumiem, kuros publiska persona var veikt komercdarbību, tādēļ izvērtējams jautājums par Kapitālsabiedrības turpmāko statusu. Ar Ministru kabineta 2013.gada 11.jūnija sēdes protokollēmuma (prot.Nr.34 37.§) 2.punktu ministrijām uzdots atbilstoši kompetencei izvērtēt informatīvā ziņojuma “Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākai rīcībai” (turpmāk – Ziņojums) 5.pielikumā ietverto darba grupas ieteikumu finansiālos un tiesiskos riskus un iesniegt noteiktā kārtībā izskatīšanai Ministru kabinetā priekšlikumus par turpmāko rīcību. Ziņojuma 5.pielikumā “Darba grupas priekšlikumi turpmākās rīcības plānošanai valsts līdzdalības kapitālsabiedrībās izvērtēšanas rezultātā sagatavoto priekšlikumu īstenošanai” iekļautās tabulas “Turpmākās rīcības plānojums” 6.punktā ietverta rekomendācija attiecībā uz Ziņojuma 2.sadaļas 6.tabulā minētajām kapitālsabiedrībām (t.sk. attiecībā uz Kapitālsabiedrību) samazināt valsts līdzdalību, vienlaikus saglabājot valsts izšķirošo ietekmi. Lai gan Sporta centrs “Mežaparks” kā nekustamais īpašums šobrīd neatrodas valsts īpašumā (valstij IZM personā nekustamais īpašums pieder pastarpināti – proporcionāli valstij piederošo Kapitālsabiedrības kapitāla daļu skaitam), ņemot vērā faktu, ka valsts īpašumā esošais nekustamais īpašums Kapitālsabiedrības pamatkapitālā tika ieguldīts ar īpašu mērķi (lai īstenotu Projektu) [saskaņā ar Ministru kabineta 2008.gada 8.jūlija rīkojuma Nr.385 “Par sabiedrības ar ierobežotu atbildību “Sporta centrs “Mežaparks”” pamatkapitāla palielināšanu 1.punktu], kā arī to, ka LOK par Kapitālsabiedrības dalībnieku kļuva Kapitālsabiedrības pamatkapitāla palielināšanas ceļā, jaunās pamatkapitāla daļas apmaksājot naudā (samaksājot 100 latus un attiecīgi iegūstot 100 kapitāla daļas), kā rezultātā nepastāv šaubas par Kapitālsabiedrības pamatkapitāla (tā veidojošo sastāvdaļu) sadalījumu starp Kapitālsabiedrības īpašniekiem [t.i., nepastāv šaubu, ka nekustamais īpašums kā Kapitālsabiedrības pamatkapitāla daļa ir piekritīgs valstij IZM personā], attiecībā uz turpmāko rīcību ar šo nekustamo īpašumu būtu jāattiecina arī Ministru kabineta 2006.gada 9.maija rīkojumā Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju” (turpmāk – Rīkojums Nr.319) minētais attiecībā uz vienotu pieeju valsts nekustamā īpašuma pārvaldīšanā un apsaimniekošanā. Saskaņā ar Rīkojuma Nr.319 8.3.apakšpunktu līdz 2015.gada 2.janvārim IZM uzdots organizēt valsts nekustamo īpašumu apsaimniekošanu pēc nozaru principa [tādejādi pēc minētā datuma apsaimniekošanas modelis pēc nozaru principa vairs nav īstenojams], savukārt ar Rīkojuma Nr.319 8.3.3.apakšpunktu noteikts, ka valsts nekustamos īpašumus, kas netiek izmantoti izglītības un zinātnes funkciju nodrošināšanai, jānodod Finanšu ministrijas valdījumā un valsts akciju sabiedrības “Valsts nekustamie īpašumi” (turpmāk – VNĪ) pārvaldīšanā. Ņemot vērā to, ka viesnīcas pakalpojumi, kā arī biroju un noliktavu telpu iznomāšanas pakalpojumi nav saistīti ar izglītības un zinātnes funkciju (plašākā mērogā – arī ar sporta funkciju), perspektīvā nav pamats šo nekustamo īpašumu tieši vai pastarpināti pārvaldīt IZM. Ņemot vērā to, ka Sporta centrs “Mežaparks” kā nekustamais īpašums šobrīd neatrodas valsts īpašumā, tā nodošana Finanšu ministrijas valdījumā šobrīd nav iespējama. Tomēr Rīkojuma Nr.319 mērķa sasniegšanai ir iespējams, pamatojoties uz likuma “Par valsts un pašvaldību kapitāla daļām un kapitālsabiedrībām” 10.panta pirmās daļas 1.punktu, iecelt Finanšu ministriju par valstij piederošo Kapitālsabiedrības kapitāla daļu turētāju. Perspektīvā Finanšu ministrija, izmantojot VNĪ kapacitāti un pieredzi nekustamo īpašumu pārvaldīšanā un attīstīšanā, varēs nodrošināt ne tikai efektīvāku pārvaldību, bet arī īstenot iepriekšminēto Ziņojumā ietverto un Ministru kabinetā konceptuāli atbalstīto priekšlikumu par valsts līdzdalības Kapitālsabiedrībā samazināšanu (normatīvajos aktos noteiktā kārtībā piesaistot privāto kapitālu), vienlaikus saglabājot valsts izšķirošo ietekmi. Tāpat IZM tiks atbrīvota no tai neraksturīgas funkcijas (tās funkciju nodrošināšanai nevajadzīgo nekustamo īpašumu pārvaldīšanas) veikšanas. Atzīmējams, ka lēmums par valsts kapitāla daļu turētāja maiņu Kapitālsabiedrībā neietekmē ar Ministru kabineta 2010.gada 30.decembra rīkojumu Nr.771 Sporta centram “Mežaparks” piešķirtā nacionālās sporta bāzes statusa saglabāšanu. Ievērojot minēto, IZM ir izstrādājusi Ministru kabineta rīkojuma projektu “Par valsts kapitāla daļu turētāju sabiedrībā ar ierobežotu atbildību “Sporta centrs “Mežaparks””” (turpmāk – Rīkojuma projekts), kurš paredz:1. pamatojoties uz likuma “Par valsts un pašvaldību kapitāla daļām un kapitālsabiedrībām” 10.panta pirmās daļas 1.punktu, iecelt Finanšu ministriju par valstij piederošo 10 966 749 Kapitālsabiedrības kapitāla daļu turētāju;
2. uzdevumu IZM nodot un Finanšu ministrijai pārņemt savā turējumā Kapitālsabiedrības kapitāla daļas un sastādīt attiecīgu nodošanas un pieņemšanas aktu;
3. uzdevumu IZM nodot Finanšu ministrijai ar Kapitālsabiedrības kapitāla daļu pārvaldi saistītos IZM lietvedībā esošos dokumentus.

Papildus minētam, lai izvērtētu Sporta centra “Mežaparks” kā nekustamā īpašuma un kā nacionālās sporta bāzes turpmākās attīstības perspektīvas, IZM ir izstrādājusi arī Ministru kabineta sēdes protokollēmuma projektu, kurš paredz uzdevumu Finanšu ministrijai sadarbībā ar Izglītības un zinātnes ministriju izstrādāt un finanšu ministram līdz 2014.gada 31.decembrim noteiktā kārtībā izskatīšanai Ministru kabinetā iesniegt Sporta centra “Mežaparks” turpmākās attīstības koncepciju.  |
| 3. | Projekta izstrādē iesaistītās institūcijas | Rīkojuma projektu izstrādāja IZM. Ņemot vērā to, ka valstij piederošo kapitāla daļu turētāja maiņa tiešā veidā neskar Kapitālsabiedrības darbību, kā arī to, ka jautājums ir saistīts ar Ministru kabinetā jau iepriekš pieņemtajiem lēmumiem (Ministru kabineta 2013.gada 11.jūnija sēdes protokollēmums (prot.Nr.34 37.§), Ministru kabineta 2013.gada 4.novembra rīkojums Nr.522 “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali” un Rīkojums Nr.319), papildus sabiedrības līdzdalība Rīkojuma projekta izstrādē šajā gadījumā nebija nepieciešama.Daļēja sabiedrības iesaistīšana jautājumā par Sporta centra “Mežaparks” turpmāko attīstību notika, izvērtējot LOK 2013.gada 24.oktobra vēstulē Nr.248 minēto ierosinājumu (kam pausts atbalsts arī Latvijas Olimpiskās vienības sportistu 2013.gada 13.novembra atklātajā vēstulē), pamatojoties uz LOK Izpildkomitejas 2013.gada 22.oktobra lēmumu, pārņemt bezatlīdzības lietošanā Kapitālsabiedrības mantu. Šajā saistībā IZM norāda, ka Kapitālsabiedrības mantas nodošana LOK juridiski nav iespējama, jo saskaņā ar Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 2.1punktu un piekto daļu nodot bezatlīdzības lietošanā sabiedriskā labuma organizācijai var tikai publiskas personas (valsts) mantu. Ņemot vērā faktu, ka Sporta centru “Mežaparks” kā nekustamais īpašums (Roberta Feldmaņa ielā 11, Rīgā) ir ierakstīts Rīgas pilsētas zemesgrāmatas nodalījumā Nr.24583 uz Kapitālsabiedrības vārda, tā nav valsts (IZM) manta (īpašums). Tāpat arī kustamā manta, kura atrodas Kapitālsabiedrības bilancē, nav valsts (IZM) manta (īpašums).Piedaloties Saeimas Izglītības, kultūras un zinātnes komisijas Sporta apakškomisijas 2014.gada 12.jūnija sēdē, kurā IZM sniedza informāciju par sagatavoto priekšlikumu attiecībā uz valstij piederošo Kapitālsabiedrības kapitāla daļu turētāja maiņu, LOK un LOV pārstāvji norādīja, ka neatbalsta šādu priekšlikumu. IZM noraida LOK publiski paustās bažas par Kapitālsabiedrības kapitāla daļu turētāja maiņas negatīvo ietekmi uz LOV darbību un augstas klases sportistu sagatavošanas sistēmu kopumā, jo saskaņā ar Kapitālsabiedrības un LOK 2009.gada 30.oktobra nomas līguma (kurš reģistrēts arī zemesgrāmatā) nosacījumiem LOK (LOV) līdz 2024.gada 31.decembrim (nomas līguma termiņš) tiks nodrošināta iespēja arī turpmāk netraucēti izmantot iznomātās telpas. Papildus minētam atzīmējams arī Ministru kabineta sēdes protokollēmuma projektā paredzētais uzdevums izstrādāt Sporta centra “Mežaparks” turpmākās attīstības koncepciju, kā rezultātā LOK un LOV varēs izteikt priekšlikumus minētās koncepcijas saturam. |
| 4. | Cita informācija | Pamatojoties uz 2009.gada 29.decembra Valsts mantas pārvaldīšanas un apsaimniekošanas līgumu (IZM reģ.Nr.1-27/45) Kapitālsabiedrības apsaimniekošanā līdz 2014.gada 31.decembrim ir nodots arī Bērnu un jauniešu sporta burāšanas centrs (nekustamā īpašuma kadastra Nr. 0100 095 2118) Pāvu ielā 14, Rīgā, kas sastāv no zemes vienības 2568 m2 platībā (zemes vienības kadastra apzīmējums 0100 095 2118) un četrām būvēm (būvju kadastra apzīmējumi 0100 095 0040 035, 0100 095 0040 036, 0100 095 0040 037 un 0100 095 0040 038) (turpmāk kopā – Burāšanas centrs). Burāšanas centrs ir ierakstīts Rīgas pilsētas zemesgrāmatas nodalījumā Nr.100000110795 uz valsts vārda IZM personā. Priekšlikumus par Burāšanas centra turpmāko pārvaldību pēc 2014.gada 31.decembra IZM noteiktā kārtībā izskatīšanai Ministru kabinetā iesniegs atsevišķi.Rīkojuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Rīkojuma projekts attiecas uz publiskās pārvaldes politiku un uzņēmējdarbības politiku. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2014** | Turpmākie trīs gadi (*euro*) |
| **2015** | **2016** | **2017** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **0** | **0** | **0** | **0** |
| 2.1. valsts pamatbudžets | *0* | *0* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **0** | **0** | **0** | **0** |
| 3.1. valsts pamatbudžets | *0* | *0* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Nav. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Kapitālsabiedrības pamatkapitālā ieguldītā Sporta centra Mežaparks, kā arī Kapitālsabiedrībai apsaimniekošanā nodotā Burāšanas centra kā nacionālo sporta bāzu saimnieciskās darbības nodrošināšanai no IZM 2014.gada valsts budžeta programmas 09.00.00 “Sports” apakšprogrammas 09.04.00 “Sporta būves” piešķirti valsts budžeta finanšu līdzekļi (dotācija) 45 532 *euro* apmērā. Valstij piederošo Kapitālsabiedrības kapitāla daļu turētāja maiņa neietekmē minētās dotācijas saglabāšanu, kā arī neierobežo IZM iespēju tiesību aktos noteiktā kārtībā un valsts budžetā pieejamo līdzekļu ietvaros piešķirt dotāciju Kapitālsabiedrībai arī 2015. un turpmākajos gados. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saistībā ar valstij piederošo Kapitālsabiedrības kapitāla daļu turētāja maiņu nepieciešams izdarīt Grozījumus Ministru kabineta 2003.gada 16.septembra noteikumos Nr.528 “Izglītības un zinātnes ministrijas nolikums” (svītrojot 25.7.apakšpunktu), kā arī izdarīt Grozījumus Ministru kabineta 2003.gada 29.aprīļa noteikumos Nr.239 “Finanšu ministrijas nolikums” (papildinot 25.punktā minēto kapitālsabiedrību sarakstu, kurās Finanšu ministrija ir valsts kapitāla daļu turētāja, ar Kapitālsabiedrību). |
| 2. | Atbildīgā institūcija | Par grozījumu izstrādi Ministru kabineta 2003.gada 16.septembra noteikumos Nr.528 “Izglītības un zinātnes ministrijas nolikums” atbildīgā institūcija ir IZM, savukārt par grozījumu izstrādi Ministru kabineta 2003.gada 29.aprīļa noteikumos Nr.239 “Finanšu ministrijas nolikums” atbildīgā institūcija ir Finanšu ministrija. Grozījumus iepriekšminētajos Ministru kabineta noteikumos var izdarīt vienlaikus ar citiem nepieciešamajiem grozījumiem. |
| 3. | Cita informācija | Nav. |

*Anotācijas II, V, VI un VII sadaļa – Rīkojuma projekts šīs jomas neskar.*

Izglītības un zinātnes ministre Ina Druviete

Valsts sekretāre Sanda Liepiņa

13.06.2014. 10:57

2388

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv